**Broj: 711-I-1564-M-133/18-02-17**

Zagreb, 29. listopada 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Ivice Kneževića, gradonačelnika Grada Delnica, za davanjem mišljenja Povjerenstva,** na 26. sjednici, održanoj 29. listopada 2018.g., daje sljedeće

**MIŠLJENJE**

**I. Na temelju članka 14. stavka 2. ZSSI-a zamjenica gradonačelnika Grada Delnica može za vrijeme obnašanja navedene dužnosti obavljati funkciju članice Upravnog vijeća ustanove Javna vatrogasna postrojba Delnice koja je proglašena pravnom osobom od posebnog interesa za Grad Delnice, ako već ne obavlja funkciju članice upravnog vijeća u dvije ustanove od posebnog interesa, ali bez prava na naknadu u toj ulozi, osim prava na naknadu putnih i drugih opravdanih troškova.**

**II. Za dopustivost obavljanja navedene funkcije sa stajališta odredbi Zakona o lokalnim izborima koji člankom 89. propisuje da gradonačelnik ili zamjenik gradonačelnika za vrijeme obnašanja dužnosti ne mogu biti član upravnog vijeća ustanove kojoj je jedinica lokalne samouprave osnivač, nadležno je Ministarstvo uprave.**

 Obrazloženje

Zahtjev za davanjem mišljenja Povjerenstva podnio je dužnosnik Ivica Knežević, gradonačelnik Grada Delnica. U knjigama ulazne pošte zahtjev je zaprimljen pod poslovnim brojem: 711-U-2973-M-133/18-01-3 dana 16. listopada 2018. g., povodom kojeg se vodi predmet broj M-1335/18. U Povjerenstvu je dana 16. listopada 2018.g. zaprimljena dopuna zahtjeva za mišljenjem pod brojem 711-U-2974-M-133/18-02-3 kao i dopuna dana 17. listopada 2018.g. pod brojem 711-U-2980-M-133/18-03-3.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a, stoga je dužnosnik Ivica Knežević povodom obnašanja dužnosti gradonačelnika Grada Delnica obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik traži mišljenje Povjerenstva može li zamjenica gradonačelnika Grada Delnica obavljati funkciju članice Upravnog vijeća Javne vatrogasne postrojbe Grada Delnica u smislu članka 14. stavka 2. ZSSI-a. Dužnosnik je uz dopunu zahtjeva za mišljenjem dostavio Odluku o utvrđivanju popisa pravnih osoba od posebnog interesa za Grad Delnice koju je na temelju članka 14. stavka 4. ZSSI-a dana 5. ožujka 2015.g. donijelo Gradsko vijeće Grada Delnica te kojom se utvrđuje da je ustanova Javna vatrogasna postrojba Delnice ustanova od posebnog interesa za Grad Delnice kao ustanova kojoj je Grad Delnice osnivač ili jedna od osnivača.

Uvidom u podatke nadležnog sudskog registra Trgovačkog suda u Rijeci utvrđeno je da je pod matičnim brojem subjekta 040151424 upisana ustanova Javna vatrogasna postrojba Delnice čiji je jedini osnivač Grad Delnice.

Člankom 14. stavkom 1. ZSSI-a propisano je da dužnosnici ne mogu biti članovi upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Stavkom 2. istog članka ZSSI-a propisano je da iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Prema članku 14. stavku 4. ZSSI-a predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Obzirom da je Odlukom Gradskog vijeće Grada Delnica utvrđeno da je Javna vatrogasna postrojba Delnice ustanova od posebnog interesa za Grad Delnice, zamjenica gradonačelnika Grada Delnica, koju također u obnašanju navedene dužnosti obvezuju zabrane i ograničenja propisana odredbama ZSSI-a, sa stajališta odredbi ZSSI-a može za vrijeme obnašanja navedene dužnosti obavljati funkciju članice Upravnog vijeća navedene ustanove, ukoliko već prethodno nije članica upravnog vijeća dviju ustanova od posebnog interesa te bez prava pravo na naknadu u toj ulozi, osim prava na naknadu putnih i drugih opravdanih troškova.

Člankom 89. Zakona o lokalnim izborima („Narodne novine“ broj 144/12. i 121/16.) propisane su nespojive dužnosti s istodobnim obnašanjem dužnosti gradonačelnika ili zamjenika gradonačelnika. Navedenim člankom propisano je da gradonačelnik ili zamjenik gradonačelnika za vrijeme obnašanja dužnosti ne mogu biti član upravnog vijeća ustanove kojoj je jedinica lokalne odnosno područne (regionalne) samouprave osnivač. Za mjerodavno tumačenje odredbi Zakona o lokalnim izborima pa tako i dopustivost obavljanja funkcije člana upravnog vijeća ustanove čiji je osnivač jedinica lokalne samouprave u kojoj dužnosnik obnaša dužnost gradonačelnika ili zamjenika gradonačelnika nadležno je Ministarstvo uprave.

Slijedom navedenoga, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Ivica Knežević, elektronička dostava
2. Objava na internetskoj stranici Povjerenstva
3. Pismohrana